Universis presentes litteras inspecturis, Guillelmus, miseratione divina, Autissiodorensis episcopus, salutem in Domino. Notum facimus quod dilecti in Christo filii nostri decanus et capitulum ecclesie nostre Autissiodorensis predicte burgensibus de Crebanno, nostre diocesis, concesserunt quasdam libertates, prout in eorum litteris sigillo dicti capituli sigillatis continetur, quarum tenor talis est. Universis presentes litteras inspecturis: Hugo, decanus, ac totum capitulum Autissiodorense, salutem in Domino. Cum omnes homines, jure naturali inspecto, gaudere debeant privilegio libertatis, ac inter ceteros Christiane fidei ministros, ecclesia, ut pote mater omnium fidelium, libertatis privilegium non solum concedere, sed etiam ab aliis Christi fidelibus concessum tueri ac protegere teneatur, juxta sacrorum canonum instituta ac legum secularium legitimas sanctiones; ideo nos, sanctorum patrum institutis inherere volentes, quasdam libertates inferius annotatas burgensibus nostris de Crebanno, qui nunc sunt et qui in posterum in eadem villa fuerint moraturi, et eorum heredibus, diversis super hoc tractatibus habitis, ac utilitate ecclesie nostre pensata, prospectis etiam meliorationibus, concedimus sub hac forma. Imprimis enim manum mortuam quam habebamus in hominibus de Crebanno ac possessionibus et bonis eorumdem, in quibuscumque locis existentibus, cum juribus et conditionibus universis ad dictam manum-mortuam pertinentibus, per que posset dictis burgensibus aliquod prejudicium generari, predictis burgensibus omnino remittimus et quitamus; hoc excepto, quod si aliquas posessiones aliqui vel aliquis eorum hasberent in aliis villis nostris, finagiis et pertinenciis, in quibus manum mortuam habemus, eo veleis decedentibus sine herede proprii corporis ab eo vel ab eis non diviso, ad nos, nomine ecclesie nostre, devenient sicut prius. Item tailliam quam habebamus super homines dicte ville, alte et basse, de triennio in triennium, temperamus et abonamus et limitamus in modum inferius annotatum. Item consuetudinem bladi de grangia nostra, in dicta villa nostra de Crebanno existente, adducendi per eos Autiss. suis sumptibus et expensis. Item consuetudinem de saccis tradendis ad dictum bladum adducendum. Item consuetudinem de culcitris tradendis quotiescumque decanum vel camerarium, seu alios canonicos ad locum illum declinare contingeret, et ibidem pernoctare. Item consuetudinem custodiendi incarceratos, ibidem captos a nobis vel mandato nostro, quos custodire suis sumptibus tenebantur, eis omnino remittimus et quittamus, et volumus quod quoad predicta, plena libertate, eo etiam adjecto, quod si aliquis burgensium decederet non habens propinquum vel consanguineum, bona ejus sine contradictione aliqua ad nos seu prebendarios dicti loci devenerint, et per annum custodientur per camerarium dicti loci vel ejus mandatum; quo elapso, herede non existente seu non comparente, penes prebendarios remanebunt. In recompensationem vero omnium et singularum libertatum predictarum, dicti burgenses promittunt nobis decano et capitulo predictis, reddere et solvere centum viginti libras Turonenses annui redditus tantummodo, in perpetuum, nobis in capitulo nostro Autissiodorensi, singulis annis infra Octabas Purificationis B. Marie Virginis, nomine taillie, et pro tailla memorata, ad quas predictas centum viginti libras Turonenses imponendas et assidendas et recipiendas a sponte volentibus solvere, predicti burgenses tres de seipsis eligent, et camerarius dicti loci alios tres de burgensibus dicte ville eliget, qui coram dicto camerario de fideliter agendo, imponendo et assignando unicuique, juxta facultates suas, congruam portionem prestabunt juramentum. Et si non possunt dicti burgenses concordare de dictis tribus eligendis, camerarius eliget sex de ipsis, et coram eodem jurabunt, prout superius est expressum. Et si aliquis esset qui nollet solvere portionem sibi assignatam, per camerarium vel ejus mandatum solvere compellatur. Item burgenses predicti pro premissis et in recompensationem premissorum promittunt nobis, nomine ecclesie nostre Autissiodorensis, exsolvere annuatim quintam decimam vini de omnibus vineis in territorio seu finagio de Crebanno constitutis, de quibus prius vicesimam percipiebant ratione decime. Et si quas vineas aliquis burgensium predictorum, in dicto territorio seu finagio acquiret in posterum, similiter quintam decimam nobis exsolvere tenebitur, salva portione presbyteri parochialis ecclesie de Crebanno, quam ut moris est percipiet, et quam per conventiones hujusmodi non intendimus in aliquo diminuere, seu etiam augmentare. Pro dictis vero centum viginti libris annuatim solvendis, dicti burgenses, se et heredes suos et omnes successores in dicta villa de Crebanno residentes, obligant, necnon et omnia bona sua mobilia et immobilia ad quascumque personas devenient, sive sint laïci, sive clerici conjugati, dictam vero quintam decimam vini solvent nobis prebendariis dicti loci, infra festum B. Martini hyemalis, post vindemias, quolibet anno venturi. Quod si per nos vel prebendarios dicti loci steterit quominus dicta quinta decima solvatur infra dictum terminum, vina sua vendere poterunt, et secundum pretium venditionis a domino dicti vini facte, portionem dicte decime in qua tenebuntur, nobis vel prebendariis solvent in pecunia numerata, ligno dolii duntaxat excepto. Item dicti burgenses, pro premissis et in recompensationem premissorum, remittunt nobis omne jus et usagium quod habebant in nemore de Veriaut, salvis pascuis ad eorum animalia que sibi retinent prout in aliis nostris nemoribus de Crebanno habere consueverunt. Item promittunt nobis solvere pro premissis, ut dictum est, sibi concessis et quittatis, dicti burgenses, mille et quingentas libras Turonenses in pecunia numerata. Item solvere tenebuntur pro premissis sibi, ut dictum est, concessis et quittatis, nobis centum libras Turonenses, in continenti, ad distribuendum in capitulo inter canonicos qui presentes fuerint in eodem. Item promittunt nobis solvere, in recompensationem premissorum, duodecim libras Parisienses pro culcitris emendis in domo nostra de Crebanno; et de iis culcitris tradendis erunt quitti dicti burgenses in perpetuum et immunes. Item solvere tenebuntur in recompensationem premissarum libertatum sibi a nobis concessarum, nobis, dicti burgenses, ducentas libras Turonenses pro prisione facienda ibidem. Item solvere tenebuntur, pro premissis a nobis sibi concessis, geolario nostro sive custodi carceris, centum solidos Turonenses annui redditus, seu assignare eidem qui etiam geolarius habebit, quatuor denarios a quolibet qui ibi incarcerabitur, qui incarceratos custodiet nomine nostro et periculo suo. Item dicti burgenses solvere tenebuntur, ex causis antedictis, prebendariis dicti loci, pro dicta manumortua eis ibi assignata et dictis burgensibus remissa, ut dictum est, usque ad quatuor annos proximo subsequentes, quolibet anno, centum libras Turonenses terminis inferius constitutis. Solvent autem dicti burgenses statim dictas centum libras Turonenses ad distribuendum. Item duodecim libras Parisienses pro culcitris emendis. Item a festo Omnium Sanctorum proximo venturo, usque ad annum, ducentas libras Turonenses pro prisione, et quater centum libras Parisienses de dictis mille quingentis libris Turonensibus, et quolibet anno subsequenti ducentas libras Parisienses, quousque de dictis mille et quingentis libris Turonensib. nobis fuerit integraliter satisfactum. Item prebendariis predictis solvent in compoto B. Lucie proximo venturo, de dictis quater centum libris, quinquaginta libras Turonenses, et in compoto kalendarum maii subsequenti, quinquaginta libras Turonenses, et sic quolibet anno, terminis subsequentibus, satisfacient dictis prebendariis, quousque dicti quatuor anni sint elapsi. Has autem libertates dictis burgensibus concedimus considerata, pensata utilitate ecclesie nostre Autissiodorensis quam recognoscimus et confitemur nos fecisse et esse in premissis et quolibet premissorum. Omnia autem alia jura scilicet justitiam altam et bassam, juridictionem, bannicionem hominum pro crimine vel suspicione criminis, placita, mensuras, preconium, census, curveias carrucarum, necnon et omnia alia jura corporalia et incorporalia, personalia et realia, nobis et successoribus nostris et ecclesie nostre, utpote dominis temporalibus dicte ville et pertinentiarum, et quecumque dominis temporalibus possunt et debent consueverunt competere, preter quam predictas libertates dictis burgensibus concessas, in rebus et personis eorum omnimodo retinemus. Promittentes etiam, eisdem burgensibus, quod nos eisdem predicta jura fideliter conservabimus et predictas libertates. Pro quibus autem adimplendis et inviolabiliter observandis dicti burgenses obligaverunt se, heredes suos, et omnia bona sua mobilia et immobilia, presentia et futura, et specialiter in villa et territorio de Crebanno constituta, videlicet quantum ad omnia supradicta. Promittentes se daturos nobis litteras officialis Autissiodorensis super premissis plenarie adimplendis. Nos vero, decanus et capitulum predicti, bona fide promittimus observare premissa et quelibet premissorum. In cujus rei testimonium et munimen, sigillum capituli nostri presentibus litteris duximus apponendum. Rogantes reverendum patrem nostrum Guillermum, Dei gratia, Autissiodorensem episcopum, ut premissis consentiat, et premissa auctoritate ordinaria placeat confirmare. Datum in capitulo nostro generali kalendarum maii, anno Domini millesimo ducentesimo octogesimo, die sabbati post festum Philippi et Jacobi. Nos vero Guillelmus episcopus predictus, predictas libertates predictis burgensibus de Crebanno concessas approbamus et eisdem ex certa scientia consentimus, utilitate dicte ecclesie nostre pensata, ac eas autoritate ordinaria confirmamus. In quorum omnium testimonium et munimen ad requisitionem decani et capituli predictorum presentes litteras sigillo nostro duximus roborandas. Datum apud Regennas, anno Domini millesimo ducentesimo octogesimo, die veneris in vigilia B. Laurentii.